கடைசியில் வீடுதேடிவந்த காவலர்கள்? சிறை? வேணு ஒவ்வொருநாளும் தன் வீட்டிலேயே சிறைபடுத்தியிருந்தது ஒருவகையான வீட்டுச்சிறையா. மற்ற நேரங்களில் அவனுக்கு அனுமதிக்கப்பட்டிருந்த சுதந்திரத்திற்கு மாற்றாக அவன் கொடுத்தவிலை என்ன? அவன் மாந்தி மாந்தி எழுதிய நாவலும் சிறுகதையும் சுதந்திரமாகக்கிடைத்த பிறமணி நேரங்களுக்காகவா? உள்ளிருந்த கணினி அவனது சிறைவாசத்தையும் பிற நடவடிக்கைகளையும் கண்காணித்து அவ்வப்போது மைய அலுவலகத்திற்குத் தகவலைத் தெரிவித்து வந்திருக்குமா? அடுக்கடுக்காய் கேள்விகள் இருக்கின்றன. பதில் சொல்ல வேணு இல்லை. ஜப்பானிய புதிர் கணக்கில் நிகழ்வதுபோல ஒருவரிசை சரியென்றால் மறுவரிசை தப்பாகிறது. புதிரை விடுவிக்க வெகுதூரம் நடக்க வேண்டியிருக்குமோ? இதில் என்பங்கு என்ன? வேணுவோடு நான் இணைந்த அந்த கடந்தகாலம்? அவசியம் அறியப்படவேண்டிய கடந்தகாலம். என்னைப் பேசுமா? எனக்கென்று ஏதேனும் அதில் தகவலிருக்குமா? வேணுவை நானறியவந்தது ம்.. நினைவிருக்கிறது இதே வீட்டில் ஒருநாள் அழைப்பு மணியை அழுத்தியதும், வேணு கதவைத் திறந்ததும், அவனுடைய கண்களுடனான எனது முதல் உறவும் மனதில் அழியாமல் இருக்கிறது.